માયગવર્નમેન્ટડોટઇન દ્વારા હાથ ધરાયેલા એક સર્વેક્ષણમાં રેલવેપ્રધાન સુરેશ પ્રભુ ટોચ પર રહ્યા છે. ત્યાર બાદના ક્રમે વિદેશપ્રધાન સુષમા સ્વરાજ, પરિવહનપ્રધાન નીતિન ગડકરી અને વીજપ્રધાન પીયૂષ ગોયલ આવ્યા હતા. પ્રધાનમંડળના ફેરફાર વખતે પ્રધાનોની ઉંમરને તથા તેમણે ઇન્ફ્રાસ્ટ્રક્ચર, સંરક્ષણ, નાણાં અને કૃષિના ક્ષેત્રે કરેલી કામગીરીને ધ્યાન પર લેવામાં આવી શકે છે. આ ઉપરાંત મેક ઇન ઇન્ડિયા, ડિજિટલ ઇન્ડિયા અને સ્વચ્છ ભારત જેવા અગત્યના પ્રોજેક્ટ્સમાં તેમની કામગીરી પણ ધ્યાનમાં લેવામાં આવશે. આસામના મુખ્ય પ્રધાન બનેલા સ્પોટ્ર્સ મિનિસ્ટર સર્વાનંદ સોનોવાલની ખાલી પડેલી જગ્યાએ અન્યની નિમણૂક કરવા બાબતે પણ નિર્ણય લેવામાં આવશે. વીજપ્રધાન ગોયલને અન્ય મંત્રાલયનો કાર્યભાર સંભાળવાનો આવી શકે છે. નર્મિલા સીતારામન કે રાઘવેન્દ્ર રાઠોડ જેવા રાજ્યકક્ષાના પ્રધાનને કૅબિનેટ કક્ષાનું સ્થાન મળી શકે છે. એક અટકળ એવી પણ છે કે નાણાપ્રધાન અરુણ જેટલીનો પોર્ટફોલિયો પણ બદલાઈ શકે છે.